Gautrein staan die naweek(Argieffoto: Gautrein) Die Gautrein sal die naweek staan weens onderhandelinge tussen Bombela en Numsa wat ŉ dooiepunt bereik het. Die Gautrein was die week in bedryf ondanks ŉ staking deur die vakbond Numsa oor ŉ loongeskil. Treinskedules is egter aangepas en busdienste is plek-plek opgeskort weens die staking. Volgens Bombela, die maatskappy wat die Gautrein bedryf, kon verdere loononderhandelinge nie die dooiepunt oplos nie en gaan sekere Numsa-werkers voort met hul staking. “Gesprekke met Numsa het tot laat Vrydagaand voortgeduur, maar ŉ ooreenkoms tussen die partye kon nie bereik word nie,” het Bombela gesê. Die Gautrein se dienste is vir die naweek opgeskort aangesien gebeurlikheidsplanne nie voldoende is om die naweek se bedrywighede voort te sit nie. “Ons weet dit is ŉ ongerief vir ons passasiers en ons vra byvoorbaat om verskoning.” Bombela bied ŉ loonverhoging van 4,1% aan terwyl Numsa ŉ verhoging van 26% eis.